Már a szezon eleji teszteken kiderült, hogy a tavalyi kudarcokhoz képest történt előrelépés, bár a szezonnyitó Ausztrál Nagydíjon csak a 12. és a 13. helyeket szerezték meg az időmérő edzésen. A versenyen Alonso hatalmas balesetet szenvedett, mikor összeütközött Esteban Gutierrez Haas-Ferrarijával. A darabokra tört autóból csodával határos módon épen szállt ki, bár azt csak később ismerte el, hogy bordáját törte, és emiatt ki kellett hagynia a soron következő Bahreini Nagydíjat. Itt a régóta Forma-1-es ülésre váró tesztpilóta, Stoffel Vandoorne helyettesítette, aki lenyűgöző teljesítménnyel a 10. helyen ért célba, és megszerezte a csapat első pontját.